**ODBOR ZA STATUT I POSLOVNIK**

**ŽUPANIJSKE SKUPŠTINE**

**KOPRIVNIČKO-KRIŽEVAČKE ŽUPANIJE**

Na temelju nadležnosti utvrđene člankom 50. stavkom 2. podstavkom 6. Poslovnika Županijske skupštine Koprivničko-križevačke županije (“Službeni glasnik Koprivničko-križevačke županije” broj 12/13., 8/14., 9/15., 11/15.-pročišćeni tekst, 15/17., 2/18., 3/18.-pročišćeni tekst, 4/20., 23/20. i 3/21.) Odbor za statut i poslovnik Županijske skupštine Koprivničko-križevačke županije na 24. sjednici održanoj 8. ožujka 2021. godine, utvrdio je pročišćeni tekst Statuta Koprivničko-križevačke županije.

Pročišćeni tekst Statuta Koprivničko-križevačke županije obuhvaća Statut Koprivničko-križevačke županije (“Službeni glasnik Koprivničko-križevačke županije” broj 7/13.), Statutarnu odluku o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 14/13.), Statutarnu odluku o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), Statutarnu odluku o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), Statutarnu odluku o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), Statutarnu odluku o dopunama Statuta Koprivničko-križevačke županije (“Službeni glasnik Koprivničko-križevačke županije” broj 25/20.) i Statutarnu odluku o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.) u kojima je utvrđeno vrijeme njihova stupanja na snagu.

KLASA: 012-03/21-01/3

URBROJ: 2137/1-02/03-21-1

Koprivnica, 8. ožujka 2021.

PREDSJEDNICA

Verica Rupčić

**S T A T U T**

**KOPRIVNIČKO-KRIŽEVAČKE ŽUPANIJE**

**(pročišćeni tekst)**

**I. TEMELJNE ODREDBE**

**Članak 1**.

Statutom Koprivničko-križevačke županije (u daljnjem tekstu: Statut) uređuju se obilježja Koprivničko-križevačke županije, javna priznanja, oblici suradnje s jedinicama lokalne i područne (regionalne) samouprave u zemlji i inozemstvu, samoupravni djelokrug, oblici konzultiranja građana, provođenje referenduma u pitanjima iz djelokruga, ustrojstvo, ovlasti i način rada tijela, način obavljanja poslova, prava nacionalnih manjina, financiranje te druga pitanja od važnosti za ostvarenje prava i obveza.

**Članak 2.**

Riječi i pojmovi korišteni u ovom Statutu koji imaju rodno značenje odnose se jednako na muški i ženski rod bez obzira u kojem su rodu navedeni.

**II. OBILJEŽJA KOPRIVNIČKO-KRIŽEVAČKE ŽUPANIJE**

**Članak 3.**

Naziv županije je Koprivničko-križevačka županija.

Koprivničko-križevačka županija (u daljnjem tekstu: Županija) jedinica je područne (regionalne) samouprave.

**Članak 4**.

Sjedište Županije je u Koprivnici, u Ulici Antuna Nemčića 5.

Županija obuhvaća područja gradova Koprivnice, Đurđevca i Križevaca te općine: Drnje, Đelekovec, Ferdinandovac, Gola, Gornja Rijeka, Hlebine, Kalinovac, Kalnik, Kloštar Podravski, Koprivnički Bregi, Koprivnički Ivanec, Legrad, Molve, Novigrad Podravski, Novo Virje, Peteranec, Podravske Sesvete, Rasinja, Sokolovac, Sveti Ivan Žabno, Sveti Petar Orehovec i Virje.

Granice Županije mogu se mijenjati na način i u postupku propisanom zakonom.

Županiju zastupa župan Koprivničko-križevačke županije (u daljnjem tekstu: Župan).

**Članak 5.**

Županija ima svoj grb i zastavu. Opis, uporaba i zaštita grba i zastave utvrđuje se statutarnom odlukom Županijske skupštine Koprivničko-križevačke županije (u daljnjem tekstu: Županijska skupština) sukladno zakonu.

Grb i zastava Županije ne smiju sadržavati simbole protivne Ustavu Republike Hrvatske i drugim propisima.

Radi promicanja interesa Županije, Župan može pravnim osobama odobriti uporabu grba i zastave Županije sukladno odredbama Odluke o grbu i zastavi Koprivničko-križevačke županije.

*Odredbom članka 1. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.) stupila na snagu 10. ožujka 2018. godine, u stavku 1. riječ: „posebnom“, zamijenjena je s riječju: „statutarnom“, iza stavka 1. je dodan novi stavak 2., a dotadašnji stavak 2. je postao stavak 3.*

**Članak 6.**

Županijska skupština, Župan i upravna tijela Županije imaju svoj pečat u skladu s posebnim propisima.

Radna tijela Županijske skupštine i Župana upotrebljavaju pečat tijela koje ih je osnovalo.

**Članak 7**.

Danom Županije proglašen je 13. travnja.

U povodu Dana Županije održava se svečana sjednica Županijske skupštine prigodom koje se dodjeljuju javna priznanja i priređuju druge svečanosti.

**III. JAVNA PRIZNANJA**

**Članak 8.**

Županija dodjeljuje javna priznanja za iznimna postignuća i doprinos od osobitog značaja za njen razvitak i ugled, a naročito za promicanje ljudskih prava i temeljnih sloboda, za promicanje inovatorstva, kao i uspjehe u unapređivanju gospodarstva, znanosti, odgoja i obrazovanja, kulture i tehničke kulture, umjetnosti, sporta, zdravstva i socijalne skrbi, poljoprivrede, malog i srednjeg poduzetništva, obrtništva, zaštite okoliša, turizma te drugih javnih djelatnosti.

*Odredbom članka 1. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.) stupila na snagu 1. listopada 2015. godine, članak 8. je izmijenjen.*

*Odredbom članka 1. Statutarne odluke o dopunama Statuta Koprivničko-križevačke županije (“Službeni glasnik Koprivničko-križevačke županije” broj 25/20.) stupila na snagu 2. prosinca 2020. godine, iza riječi: „sloboda,“ dodane su riječi: „za promicanje inovatorstva,“.*

**Članak 9.**

Javna priznanja Županije su:

1. Počasni građanin Koprivničko-križevačke županije,
2. Nagrada Koprivničko-križevačke županije za životno djelo,
3. Nagrada Koprivničko-križevačke županije za promicanje ljudskih prava „Mara Matočec“,
4. Nagrada Koprivničko-križevačke županije za promicanje inovatorstva „Marcel Kiepach”,
5. Nagrada Koprivničko-križevačke županije za doprinos ugledu i promociji Koprivničko-križevačke županije,
6. Nagrada Koprivničko-križevačke županije za iznimno postignuće u protekloj godini,
7. Zahvalnica Koprivničko-križevačke županije,
8. Plaketa Župana Koprivničko-križevačke županije.

*Odredbom članka 1. Statutarne odluke o izmjenama i dopunama Statuta Koprivničko-križevačke županije(“Službeni glasnik Koprivničko-križevačke županije” broj 14/13.) stupila na snagu 14. studenog 2013., članak 9. je izmijenjen.*

*Odredbom članka 2. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.) stupila na snagu 1. listopada 2015. godine, članak 9. je izmijenjen.*

*Odredbom članka 2. Statutarne odluke o dopunama Statuta Koprivničko-križevačke županije (“Službeni glasnik Koprivničko-križevačke županije” broj 25/20.) stupila na snagu 2. prosinca 2020. godine, iza točke 3. dodana je nova točka 4., a dosadašnje točke 4. do 7. postale su točke 5. do 8.*

**Članak 10.**

Uvjeti za dodjelu javnih priznanja, njihov izgled, oblik, kriteriji, postupak dodjele, tijela koja provode postupak i dodjeljuju priznanja utvrđuju se Odlukom o dodjeli javnih priznanja Koprivničko-križevačke županije koju donosi Županijska skupština.

**IV. SURADNJA S DRUGIM JEDINICAMA LOKALNE I PODRUČNE (REGIONALNE) SAMOUPRAVE**

**Članak 11.**

Ostvarujući zajednički interes u unapređivanju gospodarskog, društvenog i kulturnog razvoja Županija neposredno surađuje s drugim jedinicama lokalne i područne (regionalne) samouprave u zemlji i inozemstvu u skladu sa zakonom i međunarodnim ugovorima.

**Članak 12.**

Županijska skupština donosi odluku o uspostavljanju suradnje, odnosno sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne i područne (regionalne) samouprave kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

Sporazum o suradnji iz stavka 1. ovog članka objavljuje se u „Službenom glasniku Koprivničko-križevačke županije“.

**Članak 13.**

U postupku pripremanja i donošenja zakona te drugih propisa na razini Republike Hrvatske Županija može davati mišljenja, inicijative i prijedloge nadležnim tijelima središnje državne vlasti.

O pitanjima o kojima se odlučuje na razini Republike Hrvatske, a od interesa su za Županiju nadležna tijela Županije surađuju i savjetuju se sa zastupnicima u Hrvatskom saboru koji su s područja Županije.

**V. SAMOUPRAVNI DJELOKRUG ŽUPANIJE**

**Članak 14.**

Županija obavlja poslove od područnog (regionalnog) značaja koji su određeni Ustavom Republike Hrvatske i zakonom kao poslovi iz samoupravnog djelokruga županije.

Županija obavlja i poslove državne uprave koji su posebnim zakonom povjereni njenim tijelima, a troškovi obavljanja takvih poslova podmiruju se iz državnog proračuna.

*Odredbom članka 1. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.) stupila na snagu 1. ožujka 2020. godine, u stavku 2. riječi:“ preneseni na njena tijela“ zamijenjene su riječima: „povjereni njenim tijelima“.*

**Članak 15.**

Radi obavljanja poslova od područnog (regionalnog) značaja Županija poduzima mjere usmjerene na stvaranje organizacijskih, materijalnih i drugih uvjeta za potpuno obavljanje poslova iz članka 14. stavka 1. Statuta, a naročito poslove koji se odnose na:

* obrazovanje,
* zdravstvo,
* prostorno i urbanističko planiranje,
* gospodarski razvoj,
* promet i prometnu infrastrukturu,
* održavanje javnih cesta,
* planiranje i razvoj mreže obrazovnih, zdravstvenih, socijalnih i kulturnih ustanova,
* izdavanje građevinskih i lokacijskih dozvola, drugih akata vezanih uz gradnju te provedbu dokumenata prostornog uređenja za područje Županije izvan područja grada sjedišta Županije,
* zaštitu i unapređenje prirodnog okoliša,
* upravljanje javnim financijama,
* ostale poslove sukladno posebnim zakonima.

Nakon donošenja posebnih zakona kojima se uređuju pojedine djelatnosti Županijska skupština će utvrditi koje poslove, pored poslova čije je obavljanje dužna organizirati, može obavljati i zatražiti da ih obavlja te koje će poslove iz djelokruga Županije na traženje jedinica lokalne samouprave povjeriti na obavljanje tim jedinicama.

**Članak 16.**

Županija usklađuje interese i poduzima aktivnosti radi ravnomjernog gospodarskog i društvenog razvitka gradova i općina u sastavu Županije i Županije kao cjeline.

Svoje zadaće ostvaruje pripremom i donošenjem programa razvitka pojedinih djelatnosti i mreže infrastrukturnih objekata od osobitog značaja za Županiju, poticanjem izrade i provedbe projekata kojima se taj razvitak ostvaruje, javnim i stručnim raspravama o pojedinim inicijativama i prijedlozima te drugim oblicima konzultacija i usklađivanjem mišljenja stručnih tijela, gradova i općina na području Županije o pojedinim razvojnim pitanjima.

**Članak 17.**

Organiziranjem i provođenjem djelatnosti prostornog uređenja Županija gospodari, štiti i upravlja prostorom radi stvaranja uvjeta za društveni i gospodarski razvitak, zaštitu okoliša te racionalno korištenje i zaštitu prirodnih i povijesnih dobara.

Svoje zadaće Županija ostvaruje donošenjem i provođenjem prostornih planova i drugih dokumenata prostornog uređenja, stvaranjem organizacijskih, stručnih i materijalnih pretpostavaka izvršenja svojih obveza u ovoj djelatnosti te poduzimanjem drugih mjera kojima osigurava integralni pristup prostoru, njegovom planiranju i zaštiti.

**Članak 18**.

U Županiji se posebna briga vodi o održavanju i zaštiti dobara od interesa za Republiku Hrvatsku, a osobito tla, prirodnog blaga, biljnog i životinjskog svijeta, kao i drugih dijelova prirode, nekretnina i stvari od osobitog kulturnog, povijesnog, gospodarskog i ekološkog značenja na način utvrđen posebnim zakonom i odlukama županijskih tijela.

Programom zaštite okoliša i dokumentima prostornog uređenja, stvaranjem uvjeta za njihovu provedbu, organiziranjem praćenja stanja, osiguranjem sanacije ugroženog okoliša i drugim zakonom propisanim mjerama Županija osigurava racionalno korištenje prirode i njezinih dobara uz očuvanje ravnoteže prirodne zajednice i kakvoće okoliša za dobrobit sadašnjih i budućih naraštaja.

**Članak 19.**

U okviru svojih zakonom utvrđenih prava i dužnosti Županija usmjerava, priprema te poduzima organizacijske, materijalne i druge mjere za zaštitu i spašavanje stanovništva i materijalnih dobara ugroženih prirodnim nepogodama, tehničko-tehnološkim i ekološkim nesrećama, ratnim razaranjima i drugim izvanrednim okolnostima koje ugrožavaju opću sigurnost ljudi i materijalnih dobara na području Županije.

Ostvarujući svoje zadaće Županija procjenjuje ugroženost, priprema i donosi planove zaštite i spašavanja stanovništva i materijalnih dobara, osigurava potrebna financijska sredstva, potiče, usklađuje i nadzire njihovo provođenje te poduzima organizacijske i druge mjere sprečavanja nastanka i širenja te ublažavanja i otklanjanja posljedica nepogoda, nesreća i ratnih razaranja.

**Članak 20.**

Djelatnošću svojih tijela i poduzimanjem zakonom utvrđenih mjera Županija pridonosi stvaranju organizacijskih, materijalnih i drugih uvjeta kojima se promiče ostvarivanje prava na slobodan, zdrav i čovjeka dostojan život, kao i razvitak obitelji, djece i mladeži.

Županija osobito skrbi o osobama kojima je potrebna pomoć zajednice, a posebice o osobama s invaliditetom, nezbrinutoj djeci i obiteljima kojima izvanredne okolnosti ugrožavaju normalan život

**Članak 21.**

U interesu usklađenog razvitka Županije kao cjeline Županija pomaže rad predstavničkih i drugih tijela gradova i općina, usklađuje njihovo djelovanje, kao i uređivanje pitanja od zajedničkog interesa o kojima odlučuju tijela jedinica lokalne samouprave u sastavu Županije.

O pitanjima od zajedničkog interesa gradovi i općine te Županija mogu zaključivati sporazume.

Gradovi i općine mogu nadležnim županijskim tijelima podnositi inicijative za uređivanje određenih pitanja od zajedničkog interesa te poduzimanje mjera i aktivnosti kojima se pridonosi usklađenom razvitku i napretku Županije.

Županija može preuzeti pojedine poslove koje joj iz svoga samoupravnog djelokruga prenesu gradovi i općine sukladno zakonu i svojim statutima. Sadržaj poslova koji se prenose, način preuzimanja i obavljanja preuzetih poslova te odnosi koji se uspostavljaju u prenošenju poslova uređuju se posebnim sporazumom.

**Članak 22.**

Županija razmatra te organiziranjem stručnih i drugih rasprava i oblika savjetovanja i zajedničkog djelovanja pribavlja i usklađuje stajališta gradova i općina o pitanjima od zajedničkog interesa o kojima odlučuju tijela državne vlasti u Republici Hrvatskoj.

O stajalištima iz stavka 1. ovog članka Županija obavještava nadležna tijela državne uprave, Vladu Republike Hrvatske i Hrvatski sabor neposredno odnosno putem zastupnika u Hrvatskom saboru.

*Odredbom članka 2. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.) stupila na snagu 1. ožujka 2020. godine, u stavku 2. iza riječi: „nadležna“ brisana je riječ: „središnja“.*

**Članak 23.**

Županija osniva javne ustanove, trgovačka društva i druge pravne osobe radi ostvarivanja zajedničkih ciljeva gradova, općina i Županije kao cjeline.

Aktom o osnivanju tijela iz stavka 1. ovog članka, podredno i drugim općim aktima, Županija utvrđuje njihov djelokrug, uređuje unutarnji ustroj, način rada i druga pitanja utvrđena zakonom i Statutom.

Svoja osnivačka i vlasnička prava u odnosu na javne ustanove i druge pravne osobe Županija ostvaruje na način utvrđen zakonom i odlukom o osnivanju.

Prava iz stavka 3. ovog članka Županija može prenijeti na gradove, općine i druge pravne osobe u skladu sa zakonom.

**Članak 24.**

Županija podupire udruživanje građana i djelovanje udruga civilnoga društva te akcije i manifestacije koje pridonose napretku pojedinih djelatnosti i promiču interes i ugled Županije i Republike Hrvatske u zemlji i inozemstvu.

U pružanju potpore održavanju akcija i manifestacija iz prethodnog stavka Župan  može nad njima preuzeti pokroviteljstvo.

**Članak 25.**

Ostvarujući svoja prava i obveze Županija, sukladno zakonu, uređuje pitanja od zajedničkog interesa za gradove, općine i Županiju kao cjelinu.

U okvirima utvrđenima zakonom Županija provodi, odnosno brine se o provedbi zakona i drugih propisa, osigurava zakonitost akata i djelovanja županijskih tijela i javnih službi od interesa za Županiju.

##### VI. OBLICI KONZULTIRANJA GRAĐANA – REFERENDUM I NEPOSREDNO SUDJELOVANJE GRAĐANA U ODLUČIVANJU

**Članak 26.**

Građani mogu neposredno sudjelovati u odlučivanju o područnim (regionalnim) poslovima putem referenduma sukladno zakonu.

**Članak 27.**

Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja iz djelokruga Županijske skupštine, kao i o drugim pitanjima određenima zakonom i ovim Statutom.

**Članak 28**.

Na temelju odredaba zakona i Statuta referendum raspisuje Županijska skupština na prijedlog najmanje jedne trećine članova Županijske skupštine, Župana, kao i na prijedlog 20 posto od ukupnog broja birača Županije.

Ako je raspisivanje referenduma predložila najmanje jedna trećina članova Županijske skupštine odnosno Župan, Županijska skupština dužna se izjasniti o prijedlogu te, ako prihvati prijedlog, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Županijske skupštine.

Ako je raspisivanje referenduma predložilo 20 posto od ukupnog broja birača Županije, predsjednik Županijske skupštine dužan je dostaviti prijedlog birača tijelu državne uprave nadležnom za lokalnu i područnu (regionalnu) samoupravu (u daljnjem tekstu: Tijelo državne uprave) u roku od 30 dana od dana zaprimanja prijedloga.

Tijelo državne uprave će u roku od 60 dana od dostave utvrditi je li prijedlog podnio potreban broj birača Županije i je li referendumsko pitanje sukladno odredbama zakona te će odluku o utvrđenome dostaviti Županijskoj skupštini.

Ako Tijelo državne uprave utvrdi ispravnost prijedloga, Županijska skupština raspisat će referendum u roku od 30 dana od zaprimanja odluke Tijela državne uprave.

Protiv odluke Tijela državne uprave kojom je utvrđena neispravnost prijedloga nije dopuštena žalba, već se može pokrenuti upravni spor pred Visokim upravnim sudom Republike Hrvatske.

*Odredbom članka 2. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.) stupila na snagu 10. ožujka 2018. godine, u stavku 3. riječi: „Županijska skupština dostavit će“ zamijenjene su riječima: „predsjednik Županijske skupštine dužan je dostaviti“, a brojka: „osam“ zamijenjena je brojkom: „30“.*

*Odredbom članka 3. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.) stupila na snagu 1. ožujka 2020. godine, u stavku 3. riječi: “središnjem tijelu državne uprave nadležnom za lokalnu i područnu (regionalnu) samouprave (u daljnjem tekstu: Središnje tijelo državne uprave)“ zamijenjene su riječima: „tijelu državne uprave nadležnom za lokalnu i područnu (regionalnu) samoupravu (u daljnjem tekstu: Tijelo državne uprave) “, a u stavcima 3., 4., 5. i 6. riječi „Središnje tijelo državne uprave“u određenom padežu zamijenjene su riječima: „Tijelo državne uprave“ u odgovarajućem padežu.*

**Članak 29.**

Županijska skupština može raspisati savjetodavni referendum o pitanjima iz svojeg djelokruga.

**Članak 30.**

Odluka o raspisivanju referenduma sadrži naziv tijela koje raspisuje referendum, područje za koje se on raspisuje, naziv akta o kojemu se odlučuje na referendumu, odnosno naznaku pitanja o kojemu će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati te dan održavanja referenduma.

Odluka o raspisivanju referenduma objavljuje se u “Službenom glasniku Koprivničko-križevačke županije” i na mrežnoj stranici Županije.

*Odredbom članka 1. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; dodan je stavak 2.*

**Članak 31.**

Pravo glasovanja na referendumu imaju građani koji imaju prebivalište na području Županije i upisani su u popis birača.

**Članak 32.**

Odluka donesena na referendumu obvezatna je za Županijsku skupštinu, osim odluke donesene na savjetodavnom referendumu.

Postupak provođenja referenduma i odluke donesene u svezi s referendumom i na referendumu podliježu nadzoru zakonitosti općih akata kojeg provode tijela određena zakonom.

**Članak 33.**

Građani imaju pravo Županjskoj skupštini predlagati donošenje općeg akta ili rješavanje određenog pitanja iz njezina djelokruga te podnositi peticije o pitanjima iz samoupravnog djelokruga Županije od lokalnog značenja, u skladu sa zakonom i ovim Statutom.

Županijska skupština mora raspravljati o prijedlogu i peticiji iz stavka 1. ovog članka ako ih potpisom podrži najmanje deset posto od ukupnog broja birača u Županiji.

Županijska skupština mora najkasnije u roku od tri mjeseca od primitka prijedloga i peticije iz stavka 2. ovog članka dati odgovor podnositeljima, odnosno njihovom ovlaštenom predstavniku, a ako ovlašteni predstavnik podnositelja nije posebno naveden odgovor se dostavlja prvom potpisniku prijedloga ili peticije.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Županije.

Način podnošenja prijedloga i peticija, odlučivanja o njima i druga pitanja uređuju se općim aktom Županije u skladu sa zakonom i Statutom.

*Odredbom članka 2. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; članak 33. je izmijenjen.*

**Članak 34.**

Prije donošenja odgovarajućih odluka iz svoje nadležnosti Županijska skupština i Župan mogu se savjetovati i konzultirati s građanima o odnosnim pitanjima.

Konzultiranje u smislu stavka 1. ovog članka uvažit će se naročito ako je iz nekih razloga donošenje odgovarajuće odluke posebno značajno za građane i druge subjekte Županije, odnosno za stanje u Županiji.

**Članak 35**.

Konzultiranje građana u smislu članka 34. ovog Statuta obavlja se anketiranjem građana, organiziranjem javnih rasprava, prikupljanjem mišljenja, raspisivanjem referenduma, raspisivanjem savjetodavnog referenduma i na druge načine sukladno zakonu.

**VII. TIJELA ŽUPANIJE, RADNA TIJELA I UPRAVNA TIJELA**

**Članak 36.**

Tijela Županije su:

1. predstavničko tijelo Županijska skupština i

2. izvršno tijelo Župan.

Iznimno od stavka 1. točke 2. ovog članka, izvršno tijelo Županije je i zamjenik Župana koji obnaša dužnost Župana u slučajevima propisanima Zakonom o lokalnoj i područnoj (regionalnoj) samoupravi.

*Odredbom članka 3. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.) stupila na snagu 1. listopada 2015. godine, naslov iznad članka 36. i članak 36. su izmijenjeni.*

**1. ŽUPANIJSKA SKUPŠTINA**

**Članak 37.**

U okviru samoupravnog djelokruga Županijska skupština:

* donosi Statut Županije,
* donosi Poslovnik Županijske skupštine,
* donosi godišnji plan rada,
* donosi opće i pojedinačne akte iz samoupravnog djelokruga Županije,
* donosi odluke o načinu plaćanja i visini županijskih poreza,
* donosi proračun, odluku o izvršavanju proračuna te godišnji i polugodišnji izvještaj o izvršenju proračuna Županije kao i odluku o privremenom financiranju Županije,
* nadzire izvršenje proračuna i namjensku uporabu sredstava,
* odlučuje o stjecanju i otuđenju pokretnina i nekretnina, odnosno raspolaganju ostalom imovinom Županije u visini pojedinačne vrijednosti više od 0.5 posto iznosa prihoda bez primitaka ostvarenih u godini koja prethodi godini u kojoj se odlučuje ako je stjecanje, odnosno otuđivanje nekretnina i pokretnina te raspolaganje ostalom imovinom planirano u proračunu i provedeno sukladno zakonu,
* odlučuje o zaduživanju Županije,
* osniva javne ustanove i pravne osobe za obavljanje gospodarskih, društvenih, komunalnih i drugih djelatnosti od interesa za Županiju,
* daje suglasnost na stjecanje, opterećenje i otuđenje nekretnina javne ustanove i druge pravne osobe čiji je osnivač Županija, sukladno ovlaštenjima propisanim posebnim zakonima i vlastitim aktima,
* bira i razrješuje predsjednika i potpredsjednike Županijske skupštine,
* osniva radna tijela, bira i razrješuje predsjednike, potpredsjednike i članove radnih tijela Županijske skupštine, imenuje i razrješuje i druge osobe određene zakonom, drugim propisom ili Statutom,
* raspravlja o radu Župana i njegovog zamjenika,
* uređuje i dodjeljuje javna priznanja i počasti Županije,
* donosi dokumente prostornog uređenja određene zakonom,
* raspisuje referendum sukladno zakonu,
* uređuje ustrojstvo i djelokrug upravnih tijela i službi Županije,
* odlučuje o zaključenju akata o uspostavljanju suradnje s jedinicama lokalne i područne (regionalne) samouprave te odgovarajućim lokalnim jedinicama drugih država, odnosno o zaključenju drugih sporazuma kojima se uređuju međusobni odnosi s jedinicama lokalne samouprave,
* odlučuje o pokroviteljstvu koje prima Županija, a odnosi se na manifestacije međunarodnog značaja,
* razmatra pitanja kojima se osigurava ravnomjerni gospodarski i društveni razvitak gradova i općina u sastavu Županije i Županije kao cjeline te druga pitanja od zajedničkog interesa za gradove, općine i Županiju kao cjelinu,
* daje i razmatra inicijative za promjenu područja Županije te očitovanja o promjeni područja općina i gradova na njenom području sukladno zakonu,
* daje vjerodostojna tumačenja Statuta i drugih akata koje donosi, a na temelju prijedloga odbora nadležnog za Statut i Poslovnik,
* obavlja i druge poslove koji su zakonom stavljeni u djelokrug Županije kao jedinice područne (regionalne**)** samouprave.

*Odredbom članka 3. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u podstavku* 14. riječ: „njegovih“ zamijenjena je s riječju: „njegovog“.

**Članak 38.**

Županijska skupština može na temelju zakonskog ovlaštenja posebnom odlukom prenijeti obavljanje pojedinih poslova na Župana,osim donošenja:

1. Statuta,

2. Poslovnika Županijske skupštine,

3. Proračuna, odluke o izvršavanju proračuna, godišnjeg i polugodišnjeg izvještaja o izvršenju proračuna Županije,

4. Odluke o zaduživanju Županije,

5. Odluka o osnivanju ustanova i drugih pravnih osoba,

6. Odluke o raspisivanju referenduma,

7. Drugih općih akata.

**Članak 39.**

Županijska skupština može pravovaljano odlučivati ako je na sjednici prisutna većina od ukupnog broja članova Županijske skupštine, a odlučuje se većinom glasova prisutnih članova.

Statut, Poslovnik Županijske skupštine Koprivničko-križevačke županije (u daljnjem tekstu: Poslovnik), proračun, odluka o izvršavanju proračuna, godišnji i polugodišnji izvještaj o izvršenju proračuna, izbor i razrješenjepredsjednika i potpredsjednika Županijske skupštine, odluku o raspisivanju referenduma kada su predlagatelji referenduma najmanje jedna trećina članova Županijske skupštine ili Župan te odluke o dodjeli javnih priznanja, Županijska skupština donosi većinom glasova svih članova Županijske skupštine.

Poslovnikom se mogu odrediti i druga pitanja o kojima se odlučuje većinom glasova svih članova Županijske skupštine.

Na sjednicama Županijske skupštine glasuje se javno, osim u slučajevima određenima zakonom, Statutom i Poslovnikom kada se glasuje tajno. Glasuje se tajno i ako Županijska skupština o takvom načinu glasovanja odluči o pojedinim pitanjima.

O radu Županijske skupštine vodi se zapisnik koji sadrži osnovne podatke o radu sjednice, donesenim zaključcima i rezultate glasovanja o pojedinim pitanjima.

*Odredbom članka 2. Statutarne odluke o izmjenama i dopunama Statuta Koprivničko-križevačke županije(“Službeni glasnik Koprivničko-križevačke županije” broj 14/13.), koja je stupila na snagu 14. studenog 2013., u stavku 2. riječ: „vijećnika“ zamijenjena je riječju: „članova“.*

*Odredbom članka 4. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), koja je stupila na snagu 1. listopada 2015. godine, u stavku 1. riječi: „Predstavničko tijelo“ zamijenjene su riječima: „Županijska skupština“.*

**Članak 40.**

Županijska skupština ima 37 članova.

*Odredbom članka 4. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; riječi: „41 člana.“ zamijenjene su s riječima: „37 članova.“.*

**Članak 41.**

Članovi Županijske skupštine biraju se na način i po postupku utvrđenim Zakonom.

Mandat člana Županijske skupštine izabranog na redovnim izborima počinje danom konstituiranja Županijske skupštine i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Županijske skupštine sukladno odredbama Zakona o lokalnoj i područnoj (regionalnoj) samoupravi.

Mandat člana Županijske skupštine izabranog na prijevremenim izborima počinje danom konstituiranja Županijske skupštine i traje do isteka tekućeg mandata Županijske skupštine izabrane na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Županijske skupštine sukladno odredbama Zakona o lokalnoj i područnoj (regionalnoj) samoupravi.

*Odredbom članka 3. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, stavci 2. i 3. izmijenjeni su.*

**Članak 42.**

Funkcija članova Županijske skupštine je počasna i za to oni ne primaju plaću, već imaju pravo na naknadu sukladno zakonu i posebnoj odluci Županijske skupštine.

Članovi Županijske skupštine nemaju obvezujući mandat i nisu opozivi.

Član Županijske skupštine ima pravo na opravdani izostanak s posla radi sudjelovanju u radu Županijske skupštine i njenih radnih tijela, sukladno sporazumu s poslodavcem.

*Odredbom članka 4. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, dodan je novi stavak 3.*

*Odredbom članka 5. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 1. iza riječi: „sukladno“ dodane su riječi: „zakonu i“, u stavku 3. riječ: „neplaćeni“ brisana je, točka na kraju rečenice zamijenjena je sa zarezom te su dodane riječi: „sukladno sporazumu s poslodavcem.“.*

**Članak 43.**

Članovi Županijske skupštine imaju pravo i dužnost prisustvovati sjednicama Županijske skupštine, raspravljati i glasovati o svakom pitanju koje je na dnevnom redu, predlagati Županijskoj skupštini donošenje akata, podnositi prijedloge akata te amandmane, postavljati pitanja iz djelokruga rada Županijske skupštine, postavljati pitanja Županu, zamjeniku Župana, pročelnicima upravnih tijela Županije koja se odnose na njihov rad ili na poslove iz njihovog djelokruga, sudjelovati na sjednicama radnih tijela Županijske skupštine, a u radnim tijelima kojih je član raspravljati i glasovati, biti članom u najviše tri radna tijela u koje ga izabere Županijska skupština, tražiti i dobiti podatke potrebne za obavljanje dužnosti članova Županijske skupštine od upravnih tijela Županije te u vezi s time koristiti njihove stručne i tehničke usluge te pravo uvida u registar birača za vrijeme dok obavljaju dužnost.

*Odredbom članka 6. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; riječ: „zamjenicima“ zamijenjena je s riječju: „zamjeniku“.*

**Članak 44.**

Član Županijske skupštine ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Županijske skupštine.

Član Županijske skupštine je dužan čuvati tajnost podataka koji su kao takvi određeni sukladno pozitivnim propisima koje sazna za vrijeme obnašanja dužnosti člana Županijske skupštine.

**Članak 45**.

Članu Županijske skupštine mandat prestaje prije isteka vremena na koje je izabran ako nastupe razlozi propisani posebnim zakonom.

Člana iz stavka 1. ovog članka u obnašanju dužnosti zamjenjuje zamjenik određen sukladno zakonu.

**Članak 46.**

Članu Županijske skupštine koji za vrijeme trajanja mandata prihvati obnašanje dužnosti koja je, prema odredbama zakona, nespojiva s dužnošću člana Županijske skupštine mandat miruje.

Član Županijske skupštine je dužan u roku od osam dana od prihvaćanja nespojive dužnosti o tome obavijestiti predsjednika Županijske skupštine, a mandat mu počinje mirovati protekom tog roka.

Član Županijske skupštine koji ne dostavi obavijest iz stavka 2. ovog članka mandat miruje po sili zakona.

Nakon prestanka obnašanja nespojive dužnosti član Županijske skupštine nastavlja s obnašanjem dužnosti člana Županijske skupštine ako podnese pisani zahtjev predsjedniku Županijske skupštine u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

Ako član Županijske skupštine nakon prestanka obnašanja nespojive dužnosti ne podnese pisani zahtjev iz stavka 3. ovog članka, smatrat će se kako mu mandat miruje iz osobnih razloga.

Tijekom trajanja mandata član Županijske skupštine može staviti svoj mandat u mirovanje iz osobnih razloga podnošenjem pisanog zahtjeva predsjedniku Županijske skupštine, a mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku.

Mirovanje mandata iz osobnih razloga ne može trajati kraće od šest mjeseci, a član Županijske skupštine nastavlja s obnašanjem dužnosti osmog dana od dana dostave pisane obavijesti predsjedniku Županijske skupštine.

Člana Županijske skupštine kojem mandat miruje za vrijeme mirovanja mandata zamjenjuje zamjenik, u skladu s odredbama zakona.

Član Županijske skupštine može tražiti nastavljanje obnašanja dužnosti člana Županijske skupštine na temelju prestanka mirovanja mandata samo jedanput u tijeku trajanja mandata.

**Članak 47.**

Županijska skupština ima predsjednika i dva potpredsjednika.

Potpredsjednik izabran iz reda predstavničke većine zamjenjuje predsjednika u slučaju njegove spriječenosti ili odsutnosti, a u slučaju spriječenosti ili odsutnosti i potpredsjednika izabranog iz reda predstavničke većine, predsjednika zamjenjuje potpredsjednik izabran iz reda predstavničke manjine.

**Članak 48.**

Predsjednika i potpredsjednike bira Županijska skupština iz reda članova Županijske skupštine većinom glasova svih članova Županijske skupštine.

Predsjednik i jedan potpredsjednik u pravilu se biraju iz reda predstavničke većine, a drugi potpredsjednik u pravilu se bira iz reda predstavničke manjine, na njihov prijedlog.

Predsjednik i potpredsjednici Županijske skupštine razrješuju se dužnosti na način i po postupku na koji se biraju.

**Članak 49.**

Predsjednik Županijske skupštine predstavlja i zastupa Županijsku skupštinu, saziva, organizira te predsjedava sjednicama Županijske skupštine, predlaže dnevni red, upućuje prijedloge ovlaštenih predlagatelja u propisani postupak, brine o postupku donošenja odluka i općih akata, sastavlja prijedloge zaključaka, utvrđuje rezultate glasovanja, održava red na sjednici, usklađuje rad radnih tijela, potpisuje odluke i druge akte koje donosi Županijska skupština, brine o suradnji Županijske skupštine i Župana, brine o zaštiti prava članova Županijske skupštine te obavlja i druge poslove utvrđene zakonom i Poslovnikom.

**Članak 50.**

Predsjednik Županijske skupštine dužan je sazvati sjednicu u roku od petnaest dana od dana primitka obrazloženog zahtjeva kada to zatraži najmanje jedna trećina članova Županijske skupštine pisanim putem.

Ako predsjednik Županijske skupštine ne sazove sjednicu u roku od petnaest dana od primitka obrazloženog zahtjeva najmanje jedne trećine članova Županijske skupštine, sjednicu će na ponovljeni, obrazloženi zahtjev najmanje jedne trećine članova Županijske skupštine, u roku od osam dana, sazvati Župan.

Sjednice Županijske skupštine održavaju se po potrebi, ali najmanje svaka tri mjeseca.

Sjednice Županijske skupštine mogu se sazivati i elektroničkim putem.

U izvanrednim okolnostima sjednica Županijske skupštine može se sazvati i telefonski i neovisno o propisanom postupku i rokovima.

*Odredbom članka 7. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; iza stavka 3. dodan je novi stavak 4., a dotadašnji stavak 4. postao je stavak 5.*

**Članak 50.a**

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Županijske skupštine iznimno se mogu održavati elektroničkim putem ili na način da jedan dio članova Županijske skupštine u radu sjednice Županijske skupštine sudjeluje neposredno a drugi dio posredno elektroničkim putem.

Načini održavanja sjednice Županijske skupštine u slučaju iz stavka 1. ovog članka propisuju se Poslovnikom Županijske skupštine.

*Odredbom članka 8. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; iza članka 50. dodan je članak 50.a.*

**Članak 51**.

Predsjednik i potpredsjednici Županijske skupštine obavljaju svoju dužnost počasno i za to ne primaju plaću.

Županijska skupština može posebnom odlukom i sukladno zakonu odrediti naknadu za obavljanje dužnosti predsjednika i potpredsjednika Županijske skupštine.

*Odredbom članka 9. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 2. iza riječi: „posebnom odlukom“ dodane su riječi: „i sukladno zakonu“.*

**2. ŽUPAN**

**Članak 52.**

Župan zastupa Županiju i nositelj je izvršne vlasti Županije.

Župan se bira na neposrednim izborima, sukladno posebnom zakonu.

**Članak 53.**

Župan ima jednog zamjenika koji je zajedno s njim izabran na neposrednim izborima, sukladno posebnom zakonu s kojim se uređuju lokalni izbori.

Zamjenik Župana pomaže Županu u obavljanju njegovih dužnosti, zamjenjuje ga u slučaju spriječenosti ili duže odsutnosti, obavlja i druge poslove koje mu povjeri Župan te se je dužan pridržavati uputa Župana.

Župan može posebnim aktom svojem zamjeniku povjeriti obavljanje određenih poslova iz svoga djelokruga, ali mu time ne prestaje odgovornost za njihovo obavljanje.

Zamjenik Župana dužnost obavlja sukladno zakonu.

Zamjenik Župana obnaša dužnost Župana ako je:

* mandat Župana prestao nakon isteka dvije godine mandata i
* Župan za vrijeme trajanja mandata spriječen u obavljanju svoje dužnosti.

Zamjenik koji obnaša dužnost Župana ima sva prava i dužnosti Župana te je nositelj izvršne vlasti.

*Odredbom članka 5. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), koja je stupila na snagu 1. listopada 2015. godine, iza stavka 3. je dodan novi stavak 4., a dotadašnji stavci 4., 5., 6. i 7. postali su stavci 5., 6., 7. i 8.*

*Odredbom članka 10. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; članak 53. je izmijenjen.*

**Članak 54.**

Mandat Županu i njegovom zamjeniku izabranima na redovnim ili prijevremenim izborima počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog Župana.

Iznimno od stavka 1. ovog članka mandat Župana i njegovog zamjenika koje je Vlada Republike Hrvatske razriješila istovremeno s raspuštanjem Županijske skupštine traje do stupanja na snagu odluke Vlade Republike Hrvatske o raspuštanju Županijske skupštine i razrješenju Župana.

*Odredbom članka 11. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 1. riječi: „njegovim zamjenicima“ zamijenjene su riječima: „njegovom zamjeniku“, a u stavku 2. riječi: „te njegovih zamjenika“zamijenjene su riječima: „i njegovog zamjenika“.*

**Članak 55**.

Župan u obavljanju poslova iz samoupravnog djelokruga Županije:

* donosi provedbene akte u izvršavanju općih akata Županijske skupštine, akte poslovanja i pojedinačne akte u izvršavanju poslova iz svog djelokruga,
* priprema prijedloge općih akata koje donosi Županijska skupština te daje mišljenja o prijedlozima općih akata koje podnesu drugi ovlašteni predlagatelji,
* utvrđuje prijedlog statuta Županije,
* utvrđuje prijedlog proračuna, odluke o izvršavanju proračuna, godišnjeg i polugodišnjeg izvještaja o izvršenju proračuna Županije te odluke o privremenom financiranju,
* provodi odluke Županijske skupštine i odgovara za njihovo provođenje,
* upravlja nekretninama i pokretninama te prihodima i rashodima Županije u skladu sa zakonom i ovim Statutom,
* odlučuje o stjecanju i otuđenju pokretnina i nekretnina, odnosno drugom raspolaganju imovinom Županije čija pojedinačna vrijednost ne prelazi 0.5 posto iznosa prihoda bez primitaka ostvarenih u godini koja prethodi godini u kojoj se odlučuje ako je stjecanje odnosno otuđivanje nekretnina i pokretnina te drugo raspolaganje imovinom planirano u proračunu i provedeno sukladno zakonu,
* daje suglasnost na statute javnih ustanova i drugih pravnih osoba čiji je osnivač Županija ako posebnim zakonom nije drugačije uređeno,
* daje suglasnosti na ostale akte javnih ustanova kada je to propisano posebnim zakonom, odlukom ili drugim aktima, a nije stavljeno u isključivu nadležnost predstavničkog tijela,
* provodi drugostupanjski upravni postupak u skladu s posebnim zakonom,
* imenuje i razrješava pročelnike upravnih odjela i službi, rješava o njihovim pravima, obvezama i odgovornostima u prvostupanjskom upravnom postupku te ih ocjenjuje,
* imenuje i razrješuje predstavnike Županije u tijelima javnih ustanova i ustanova kojima je Županija osnivač, trgovačkih društava u kojima Županija ima udjele ili dionice i drugih pravnih osoba kojih je Županija osnivač, ako posebnim zakonom nije drugačije određeno, te imenuje predstavnike Županije kada je Županija pozvana na imenovanje svog predstavnika u pravnoj osobi ili radnom tijelu, ako posebnim zakonom nije drugačije određeno,
* zaključuje, sa sindikatima, kolektivne ugovore kojim se utvrđuju prava i obveze iz rada i po osnovi rada službenika i namještenika zaposlenih u upravnim tijelima Županije,
* donosi akte kojima se osigurava izvršavanje općih akata kojima je uređeno ustrojstvo upravnih tijela Županije,
* usmjerava djelovanje službenika i namještenika, zaposlenih u upravnim tijelima Županije, u obavljanju poslova iz samoupravnog djelokruga Županije, povjerenih poslova državne uprave i prenijetih poslova i lokalne samouprave, te nadzire njihov rad,
* nadzire financijsko, materijalno i računovodstveno poslovanje proračunskih i izvanproračunskih korisnika Županije glede namjene, opsega i dinamike korištenja proračunskih sredstava, na način utvrđen ovim Statutom i zakonom,
* daje koncesije u ime Županije u zakonom propisanom postupku kada zakonom ili drugim propisom nije utvrđena nadležnost drugog tijela,
* zaključuje ugovore i druge pravne poslove sukladno zakonu, drugim propisima i aktima Županijske skupštine,
* odlučuje o prihvaćanju pokroviteljstva područnog značaja,
* obavlja i druge poslove utvrđene zakonom, Statutom i drugim općim aktima Županijske skupštine.

*Odredbom članka 5. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, u podstavku 7. riječi: “raspolaganju ostalom“ zamijenjene su riječima: “drugom raspolaganju“, a riječi: „raspolaganje ostalom“ zamijenjene su riječima: „drugo raspolaganje“.*

*Odredbom članka 4. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u podstavku 15. riječi: „Županije i prenesenih poslova državne uprave i“ zamijenjene su riječima: „Županije, povjerenih poslova državne uprave i prenijetih poslova“.*

**Članak 56.**

Župan je odgovoran Županijskoj skupštini za svoj rad i za obavljanje poslova iz samoupravnog djelokruga Županije.

Župan podnosi polugodišnja izvješća o svom radu dva puta godišnje sukladno odredbama Poslovnika Županijske skupštine.

Župan je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

*Odredbom članka 5. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, iza stavka 2. dodan je stavak 3.*

**Članak 57.**

Župan i njegov zamjenik prisustvuju sjednicama Županijske skupštine.

*Odredbom članka 6. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, kosa crta, riječ: „ili“ te riječ: „obvezno“ brisane su.*

*Odredbom članka 12. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; riječi: „njegovi zamjenici“ zamijenjene su riječima: „njegov zamjenik“.*

**Članak 58**.

Župan ima pravo svojom odlukom obustaviti od primjene opći akt Županijske skupštine u roku od osam dana od dana njegovog donošenja ako ocijeni da je tim aktom povrijeđen zakon ili drugi propis te zatražiti od Županijske skupštine da u roku od osam dana od donošenja odluke o obustavi otkloni uočene nedostatke.

Ako Županijska skupština ne otkloni uočene nedostatke, Župan je dužan bez odgode o tome obavijestiti nadležno tijelo državne uprave u čijem je djelokrugu opći akt te mu dostaviti odluku o obustavi općeg akta.

*Odredbom članka 6. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u stavku 2. riječi: „predstojnika Ureda državne uprave u Koprivničko-križevačkoj županiji“ zamijenjene su riječima: “nadležno tijelo državne uprave u čijem je djelokrugu opći akt“.*

**Članak 59.**

Župan može imenovati posebnog savjetnika radi davanja posebnih stručnih mišljenja i predlaganja rješavanja određenih užih pitanja koja prelaze djelokrug rada upravnih tijela Županije.

Savjetnik iz stavka 1. ovog članka nije zaposlenik Županije, već po nalogu Župana obavlja poslove za koje ga je on ovlastio.

Rješenjem o imenovanju može se odrediti naknada za rad savjetnika.

**Članak 60**.

Župan i njegov zamjenik odlučit će hoće li dužnost na koju su izabrani obavljati profesionalno ili volonterski te su dužni o tomu dostaviti pisanu obavijest upravnom tijelu Županije nadležnom za službeničke odnose u roku od osam dana od dana stupanja na dužnost.

Ako Župan i njegov zamjenik ne postupe na način opisan stavkom 1. ovog članka, smatrat će se kako dužnost obavljaju volonterski.

Župan i njegov zamjenik imaju pravo promijeniti način obavljanja dužnosti u tijeku mandata dostavom pisane obavijesti upravnom tijelu Županije nadležnom za službeničke odnose.

Ako u obavijesti iz stavka 3. ovog članka nije naveden dan početka novog načina obavljanja dužnosti, novi način obavljanja dužnosti započinje prvog sljedećeg mjeseca nakon dostave te obavijesti.

Župan i njegov zamjenik koji dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

*Odredbom članka 7. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, dodan je stavak 5.*

*Odredbom članka 13. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavcima 1., 2., 3. i 5. riječi: „njegovi zamjenici“zamijenjene su riječima: „njegov zamjenik“, a stavak 4. je izmijenjen.*

**Članak 61.**

Župan se razrješuje dužnosti na način i po postupku u skladu s posebnim zakonima i ovim Statutom.

**Članak 62.**

Županu i zamjeniku Župana mandat prestaje po sili zakona:

* danom dostave pisane ostavke sukladno pravilima o dostavi propisanim Zakonom o općem upravnom postupku,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području Županije,
* danom prestanka hrvatskog državljanstva sukladno odredbama zakona kojim se uređuje hrvatsko državljanstvo,
* ako ne podnesu ostavku na nespojivu dužnost u roku od 8 dana od dana koji slijedi danu proglašenja konačnih rezultata izbora za župana,
* ako ne podnesu ostavku u roku od 8 dana od prihvaćanja nespojive dužnosti,
* danom objave u „Narodnim novinama“ rješenja Vlade Republike Hrvatske o istovremenom raspuštanju Županijske skupštine i razrješenju župana,
* danom objave odluke o opozivu župana i njegovog zamjenika koji je izabran zajedno s njim, u „Službenom glasniku Koprivničko-križevačke županije“, lokalnom dnevnom tisku, drugim sredstvima javnog priopćavanja ili na drugi pogodan način,
* smrću.

*Odredbom članka 14. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; riječ: „zamjenicima“ zamijenjena je riječju: „zamjeniku“, a u podstavku 9. riječi: „njegovih zamjenika koji su izabrani “zamijenjene su riječima: „njegovog zamjenika koji je izabran“.*

**Članak 63**.

Ako je prestanak mandata Župana nastupio prije isteka dvije godine mandata, pročelnik upravnog tijela Županije nadležnog za službeničke odnose će u roku od osam dana obavijestiti Vladu Republike Hrvatske o prestanku mandata Župana radi raspisivanja prijevremenih izbora.

Do provedbe prijevremenih izbora dužnost Župana obnašat će zamjenik koji je izabran zajedno s njim, a ako je mandat prestao i zamjeniku, dužnost Župana obnašat će povjerenik Vlade Republike Hrvatske.

Ako je prestanak mandata Župana nastupio nakon isteka dvije godine mandata, neće se raspisati prijevremeni izbori, već će dužnost Župana do kraja mandata obnašati zamjenik koji je izabran zajedno s njim.

Ako za vrijeme trajanja mandata Župana prestane mandat njegovom zamjeniku neće se raspisati prijevremeni izbori za zamjenika Župana.

*Odredbom članka 15. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine;stavak 2. je izmijenjen, u stavku 3. iza riječi: „s njim“ zarez je zamijenjen s točkom i riječi: „a koji je bio prvi navedeni kandidat iza Župana.“ brisane su, a u stavku 4. riječi: „zamjeniku/zamjenicima“zamijenjene su s riječju: „zamjeniku“.*

**Članak 64.**

Župan i njegov zamjenik koji je izabran zajedno s njim mogu se opozvati putem referenduma.

Raspisivanje referenduma za opoziv Župana i njegovog zamjenika koji je izabran zajedno s njim može predložiti 20 posto od ukupnog broja birača Županije ili 2/3 članova Županijske skupštine.

Referendum za opoziv ne može se raspisati samo za zamjenika Župana.

Referendum za opoziv Župana i njegovog zamjenika koji je izabran zajedno s njim ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za Župana.

*Odredbom članka 8. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18., koja je stupila na snagu 10. ožujka 2018. godine, u stavku 2. iza riječi: “Županije“ dodane su riječi: „ili 2/3 članova Županijske skupštine“, a u stavku 4. brojka: „12“ zamijenjena je brojkom: „6“.*

*Odredbom članka 16. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 1. riječi: „njegovi zamjenici koji su izabrani“ zamijenjene su riječima: „njegov zamjenik koji je izabran“, u stavku 2. riječi: „njegovih zamjenika koji su izabrani “zamijenjene su riječima: „njegovog zamjenik koji je izabran“, u stavku 3. riječ: „zamjenike“ zamijenjena je s riječju: „zamjenika“ i u stavku 4. riječi: „njegovih zamjenika koji su izabrani “zamijenjene su riječima: „njegovog zamjenik koji je izabran“.*

**Članak 65.**

Predsjednik Županijske skupštine dužan je dostaviti prijedlog birača iz članka 64. stavka 2. ovog Statuta Tijelu državne uprave u roku od 30 dana od dana zaprimanja prijedloga.

Tijelo državne uprave će u roku od 60 dana od dostave utvrditi je li prijedlog podnio potreban broj birača Županije te odluku o utvrđenom dostaviti Županijskoj skupštini.

Ako Tijelo državne uprave utvrdi da je prijedlog iz članka 64. stavka 2. ovog Statuta podnesen od potrebnog broja birača u Županiji, Županijska skupština raspisat će referendum u roku od 30 dana od zaprimanja odluke.

Protiv odluke Tijela državne uprave kojom je utvrđeno da prijedlog za opoziv župana i njegovih zamjenika koji su izabrani zajedno s njim nije podnesen od potrebnog broja birača u Županiji nije dopuštena žalba, već se može pokrenuti upravni spor pred Visokom upravnim sudom Republike Hrvatske.

*Odredbom članka 9. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, u stavku 1. riječi: „Županijska skupština dostavit će“ zamijenjene su riječima: „Predsjednik Županjske skupštine dužan je dostaviti“ i brojka: „osam“ zamijenjena je brojkom: „30“.*

*Odredbom članka 7. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u cijelom članku riječi „Središnje tijelo državne uprave“ u određenom padežu zamijenjene su riječima: „Tijelo državne uprave“ u odgovarajućem padežu.*

**Članak 65.a**

Ako je raspisivanje referenduma za opoziv župana i njegovog zamjenika koji je izabran zajedno s njime, predložilo 2/3 članova Županijske skupštine, odluku o raspisivanju referenduma za opoziv Župana i njegovog zamjenika koji je izabran zajedno s njime, Županijska skupština donosi dvotrećinskom većinom glasova svih svojih članova.

*Odredbom članka 10. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, iza članka 65. dodan je članak 65.a.*

*Odredbom članka 17. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u cijelom članku 65.a riječi: „njegovih zamjenika koji su izabrani“ zamijenjene su riječima: „njegovog zamjenika koji je izabran“.*

**Članak 66.**

Odluka o opozivu Župana i njegovog zamjenika koji je izabran zajedno s njim donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje jednu trećinu od ukupnog broja birača upisanih u popis birača u Županiji.

Na postupak referenduma za opoziv odgovarajuće se primjenjuju odredbe zakona kojima se uređuje provedba referenduma.

Ako se na referendumu donese odluka o opozivu Župana i njegovog zamjenika koji je izabran zajedno s njim, mandat im prestaje danom objave rezultata referenduma, a Vlada Republike Hrvatske imenovat će povjerenika za obavljanje poslova iz nadležnosti Župana.

*Odredbom članka 18. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavcima 1. i 3. riječi: „njegovih zamjenika koji su izabrani “zamijenjene su riječima: „njegovog zamjenika koji je izabran“.*

**Članak 67.**

U obavljanju poslova iz svoga djelokruga Župan surađuje s izvršnim tijelima drugih jedinica lokalne i područne (regionalne) samouprave, kao i s drugim pravnim i fizičkim osobama.

**Članak 68.**

Župan će svojim Poslovnikom o radu urediti ustrojstvo, način rada i odlučivanja te druga pitanja značajna za svoj rad.

**Članak 69.**

Brisan.

*Odredbom članka 11. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, članak 69. je brisan.*

**3. RADNA TIJELA ŽUPANIJSKE SKUPŠTINE I ŽUPANA**

**Članak 70.**

Županijska skupština osniva odbore, povjerenstva, savjete i druga radna tijela za razmatranje pojedinih pitanja u područjima iz svog djelokruga.

Stalna radna tijela Županijske skupštine za poslove iz stavka 1. ovog članka osnivaju se Poslovnikom.

Županijska skupština može, uz radna tijela osnovana Poslovnikom, osnovati i druga stalna i povremena radna tijela radi proučavanja i razmatranja pitanja iz svog djelokruga, pripreme prijedloga odluka i drugih akata, davanja mišljenja i prijedloga sukladno zakonu.

Odlukom o osnivanju radnog tijela iz stavka 3. ovog članka određuje se sastav, broj članova te poslovi i zadaće tog radnog tijela.

I Župan može osnivati radna tijela (povjerenstva, odbore i druga radna tijela) radi stručne obrade pojedinih pitanja, davanja prijedloga i mišljenja o pojedinim pitanjima, praćenja stanja u pojedinim područjima i pripremanja određenog materijala iz svog djelokruga.

Radna tijela iz stavka 5. ovoga članka mogu biti stalna i povremena te se razlozi, način osnivanja i način rada uređuju Poslovnikom o radu župana Koprivničko-križevačke županije.

**Članak 71.**

Radi planiranja i evaluacije zdravstvene zaštite u Županiji iznimno se ovim Statutom osniva Savjet za zdravlje Koprivničko-križevačke županije (u daljnjem tekstu: Savjet za zdravlje) čija je zadaća davanje mišljenja na prijedlog plana zdravstvene zaštite Županije te predlaganje mjera za ostvarivanje dostupnosti i kvalitete zdravstvene zaštite u Županiji.

Savjet za zdravlje ima 13 članova i čine ga predstavnici:

* lokalne samouprave (predsjednik i dva člana),
* komora u zdravstvu (dva člana),
* strukovnih udruženja (jedan član),
* udruga za zaštitu prava pacijenata (jedan član),
* sindikata u zdravstvu (tri člana),
* poslodavaca u zdravstvu (tri člana).

Članove Savjeta za zdravlje imenuje i razrješava Župan na prijedlog predlagatelja navedenih u stavku 2. ovog članka.

Razlozi za razrješenje članova Savjeta za zdravlje utvrđuju se rješenjem o imenovanju.

Mandat članova Savjeta za zdravlje traje četiri godine od dana imenovanja.

**Članak 72**.

Županijska skupština posebnim aktom osniva Povjerenstvo za ravnopravnost spolova Koprivničko-križevačke županije s ciljem promicanja ravnopravnog sudjelovanja žena i muškaraca u tijelima javne vlasti Županije te unapređenja položaja podzastupljenog spola.

**4. UPRAVNA TIJELA**

## **Članak 73.**

Za obavljanje poslova iz samoupravnog djelokruga Županije te povjerenih poslova državne uprave osnivaju se upravna tijela Županije kao upravni odjeli i službe.

Upravna tijela u područjima za koja su ustrojena i u okviru djelokruga utvrđenog posebnom odlukom izvršavaju i nadziru provođenje zakona, podzakonskih akata, općih i pojedinačnih akata Županije te su odgovorna za stanje u područjima za koja su osnovana.

*Odredbom članka 6. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), koja je stupila na snagu 1. listopada 2015. godine, podnaslov iznad članka 73. izmijenjen je i glasi: „4. UPRAVNA TIJELA“.*

*Odredbom članka 8. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u stavku 1. riječ: „prenesenih“ zamijenjena je riječju: „povjerenih“.*

## **Članak 74.**

Upravna tijela samostalna su u okviru svog djelokruga, a za zakonito i pravovremeno obavljanje poslova iz svoje nadležnosti odgovorna su Županu.

## **Članak 75.**

Upravnim tijelima upravljaju pročelnici koje na temelju javnog natječaja imenuje Župan.

## **Članak 76.**

Službenici i namještenici zaposleni u Županiji poticat će se na trajno stručno usavršavanje i osposobljavanje sukladno Pravilniku o stručnom osposobljavanju i usavršavanju službenika i namještenika u upravnim tijelima Koprivničko-križevačke županije, te na osnovi strategije i plana trajnog osposobljavanja lokalnih i područnih (regionalnih) službenika koje donosi Vlada Republike Hrvatske.

**Članak 77**.

Ustrojstvo i djelokrug rada upravnih tijela, njihova odgovornost za zakonito i pravilno obavljanje poslova te sredstva za obavljanje poslova propisani su Odlukom o ustrojstvu i djelokrugu upravnih tijela Koprivničko-križevačke županije koju donosi Županijska skupština.

*Odredbom članka 9. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, riječi: „Odlukom o upravnim tijelima Koprivničko-križevačke županije“ zamijenjene su riječima: „Odlukom o ustrojstvu i djelokrugu upravnih tijela Koprivničko-križevačke županije“.*

**Članak 77**.a

Statutom županije mogu se za obavljanje određenih poslova iz njezinoga samoupravnog djelokruga osnovati upravna tijela i izvan njezinog sjedišta.

*Odredbom članka 10. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, iza članka 77. dodan je članak 77.a.*

**VIII. OSTVARIVANJE PRAVA PRIPADNIKA NACIONALNIH MANJINA**

**Članak 78.**

Pripadnici nacionalnih manjina u Županiji imaju pravo sudjelovati u javnom životu i upravljanju lokalnim i područnim (regionalnim) poslovima putem vijeća nacionalnih manjina i predstavnika nacionalnih manjina (u daljnjem tekstu: vijeća i predstavnici nacionalnih manjina).

**Članak 79.**

Vijeća i predstavnici nacionalnih manjina u Županiji imaju pravo:

* predlagati tijelima Županije mjere za unapređenje položaja nacionalne manjine u Županiji, uključujući davanje prijedloga općih akata kojima se uređuju pitanja od značaja za nacionalnu manjinu,
* biti obaviješteni o svakom pitanju o kojem će raspravljati Županijska skupština i njena radna tijela, a tiču se položaja nacionalne manjine,
* davati mišljenja i prijedloge za programe lokalnih i regionalnih radijskih i televizijskih postaja u Županiji namijenjene nacionalnim manjinama ili za programe koji se odnose na manjinska pitanja ako se financiraju iz Proračuna Županije.

**Članak 80.**

U pripremi prijedloga općih akata Župan je dužan od vijeća i predstavnika nacionalnih manjina osnovanih za područje Županije zatražiti mišljenje i prijedloge o odredbama kojima se uređuju prava i slobode nacionalnih manjina.

**Članak 81**.

Lokalne i regionalne radio i televizijske postaje u Županiji promiču i emitiraju programe kojima se potiče i unapređuje održavanje, razvoj i iskazivanje kulturne, vjerske i druge samobitnosti nacionalnih manjina, očuvanje i zaštita njihovih kulturnih dobara i tradicije te programe kojima se pripadnici nacionalnih manjina u Županiji upoznaju s radom i zadaćama vijeća i predstavnika nacionalnih manjina.

**Članak 82.**

Nacionalne manjine imaju pravo na slobodnu uporabu nacionalnih znamenja, simbola i obilježavanje praznika nacionalnih manjina.

Nacionalne manjine mogu uz službenu uporabu znamenja i simbola Republike Hrvatske isticati odgovarajuće znamenje i simbole nacionalnih manjina koje utvrdi koordinacija vijeća i predstavnika nacionalnih manjina, uz suglasnost Savjeta za nacionalne manjine, a koje su nacionalne manjine izabrale za područje Republike Hrvatske.

**Članak 83.**

Zastavu nacionalne manjine, koju utvrdi koordinacija vijeća nacionalnih manjina za područje Republike Hrvatske uz suglasnost Savjeta za nacionalne manjine, ističe vijeće, odnosno predstavnik nacionalne manjine na poslovnim zgradama u kojima ima sjedište u svečanim i drugim prigodama važnima za nacionalnu manjinu.

Vijeća i predstavnici nacionalnih manjina mogu isticati i zastavu Županije u svečanim i drugim prigodama važnima za nacionalne manjine.

**Članak 84.**

Vijeća i predstavnici nacionalnih manjina mogu u službene svrhe upotrebljavati i druge simbole i znamenje svoje nacionalne manjine koje utvrdi koordinacija vijeća nacionalnih manjina za područje Republike Hrvatske, i to:

* u sastavu svojih pečata i žigova,
* u natpisnim pločama na poslovnim zgradama u kojima imaju sjedište te u službenim i svečanim prostorijama,
* u zaglavljima službenih akata koje donose.

**Članak 85.**

U svečanim prigodama važnima za nacionalnu manjinu može se izvoditi himna ili svečana pjesma nacionalne manjine koje utvrdi koordinacija Republike Hrvatske.

Prije izvođenja himne i svečane pjesme obvezno se izvodi himna Republike Hrvatske.

**Članak 86.**

Sredstva za rad vijeća i predstavnika nacionalnih manjina, uključujući i sredstva za obavljanje administrativnih poslova, osiguravaju se u proračunu Županije.

U proračunu Županije mogu se osigurati i sredstva za provođenje određenih aktivnosti utvrđenih programom rada vijeća i predstavnika nacionalnih manjina.

Sredstva koja vijeća i predstavnici nacionalnih manjina ostvare iz proračuna Županije mogu se koristiti isključivo za namjene određene programom iz stavka 2. ovoga članka.

**IX. IMOVINA I FINANCIRANJE ŽUPANIJE**

**Članak 87.**

Sve nepokretne i pokretne stvari, novčana sredstva te imovinska prava koja pripadaju Županiji čine imovinu Županije.

**Članak 88.**

Župan i Županijska skupština pažnjom dobrog gospodara upravljaju, koriste se i raspolažu imovinom Županije i njezinim prihodima i rashodima sukladno zakonu.

*Odredbom članka 12. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, riječ: „domaćina“ zamijenjena je riječju: „gospodara“.*

**Članak 89.**

Županija ima svoje prihode kojima u okviru samoupravnog djelovanja samostalno raspolaže.

**Članak 90.**

Prihodi Županije su osobito:

* prihodi od stvari u vlasništvu Županije i imovinskih prava,
* prihodi od trgovačkih društava i drugih pravnih osoba u vlasništvu Županije, odnosno u kojima ona ima udio ili dionice, nakon utvrđivanja dobiti,
* prihodi od koncesija koje odobrava Županija,
* prihodi od prodaje nepokretnih i pokretnih stvari u vlasništvu Županije,
* darovi, nasljedstva i legati,
* županijski porezi i udio u zajedničkim porezima,
* pristojbe i naknade čije stope, u skladu sa zakonom, utvrđuje Županija samostalno,
* novčane kazne te oduzeta imovinska korist za prekršaje koje samostalno propiše Županija, u skladu sa zakonom,
* sredstva pomoći Republike Hrvatske predviđena u državnom proračunu,
* donacije od fizičkih osoba, neprofitnih organizacija i ostalih subjekata izvan općeg proračuna,
* prihodi za posebne namjene čije je korištenje i namjena utvrđena posebnim propisima ili drugim aktima (ugovorom, sporazumom),
* *podstavak 12. je brisan*
* drugi prihodi određeni zakonom.

*Odredbom članka 13. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, u podstavku 6. riječi: „s Republikom Hrvatskom“ brisane su, u podstavku 9. riječi: „i dotacije“brisane su i podstavak 12. brisan je.*

**Članak 91.**

Proračun je temeljni financijski akt Županije.

Župan, kao jedini ovlašteni predlagatelj, dužan je utvrditi prijedlog proračuna i podnijeti ga na donošenje Županijskoj skupštini, u roku utvrđenom posebnim zakonom.

Županijska skupština donosi proračun u skladu s posebnim zakonom.

*Odredbom članka 3. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 14/13.), koja je stupila na snagu 14. studenog 2013. godine, u stavku 5. riječi: „od dana donošenja“ zamijenjene su riječima: „ od dana stupanja na snagu“.*

*Odredbom članka 14. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.) stupila na snagu 10. ožujka 2018. godine, članak 91. je izmijenjen.*

**Članak 92.**

Ako Županijska skupština ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Županije i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovog članka donosi do 31. prosinca Županijska skupština u skladu s posebnim zakonom na prijedlog Župana ili povjerenika Vlade Republike Hrvatske, te drugog ovlaštenog predlagatelja utvrđenog Poslovnikom Županijske skupštine.

U slučaju kada je raspuštena samo Županijska skupština, a Župan nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Župan.

Po imenovanju povjerenika Vlade Republike Hrvatske, Župan predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

U slučaju kada je u Županiji konstituirana novoizabrana Županijska skupština nakon provedenih prijevremenih izbora, do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Župan.

U slučaju kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke Župana o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Župan.

Ako Visoki upravni sud Republike Hrvatske u postupku ocjene zakonitosti općeg akta ukine proračun Županije, Županijska skupština dužna je donijeti proračun u roku od 45 dana od objave presude Visokog upravnog suda Republike Hrvatske u Narodnim novinama. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Župan.

Odluka o financiranju nužnih rashoda i izdataka iz stavaka 3. do 8. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

*Odredbom članka 15. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, članak 92. je izmijenjen.*

*Odredbom članka 19. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 2. točka na kraju rečenice zamijenjena je sa zarezom i dodane su riječi: „te drugog ovlaštenog predlagatelja utvrđenog Poslovnikom Županijske skupštine.“, iza stavka 5. dodani su novi stavci 6., 7. i 8., a dotadašnji stavak 6. je postao stavak 9. te su u njemu riječi: „3,. 4. i 5.“ zamijenjene s riječima: „3. do 8.“.*

**Članak 93.**

Uz proračun, Županijska skupština donosi odluku o izvršenju proračuna u kojoj su sadržani uvjeti, način i postupak gospodarenja prihodima Županije na prijedlog Župana.

Župan dostavlja proračun s projekcijama, odluku o izvršavanju proračuna te izmjene i dopune proračuna Ministarstvu financija u roku od 15 dana od dana njihova stupanja na snagu.

*Odredbom članka 16. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, dodan je stavak 2.*

**Članak 93.a**

Predsjednik Županijske skupštine dužan je obavijestiti ministarstvo nadležno za lokalnu i područnu (regionalnu) samoupravu i ministarstvo nadležno za financije kako župan nije predložio proračun Županijskoj skupštini ili je povukao prijedlog prije glasovanja o proračunu u cjelini te nije predložio novi prijedlog proračuna u roku koji omogućuje njegovo donošenje.

Župan je dužan obavijestiti ministarstvo nadležno za lokalnu i područnu (regionalnu) samoupravu i ministarstvo nadležno za financije kako Županijska skupština nije donijela ni proračun, ni odluku o privremenom financiranju do 31. prosinca tekuće godine za narednu godinu.

Pročelnik upravnog tijela nadležan za poslove Županijske skupštine dužan je obavijestiti ministarstvo nadležno za lokalnu i područnu (regionalnu) samoupravu kako su nastupile okolnosti propisane zakonom za istovremeno raspuštanje Županijske skupštine i razrješenje Župana i njegovog zamjenika koji su izabrani zajedno s njime.

Osobe iz stavaka 1. 2. i 3. ovog članka dužne su obavijestiti nadležna ministarstva u roku 8 dana od nastupa opisanih okolnosti.

*Odredbom članka 17. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, iza članka 93. dodan je članak 93.a.*

*Odredbom članka 20. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine; u stavku 3. riječ: „njegovih“ zamijenjena je s riječju: „njegovog“.*

**Članak 94.**

Nakon proteka godine za koju je proračun donesen Županijska skupština donosi godišnji izvještaj o izvršenju proračuna.

Godišnji izvještaj o izvršenju proračuna Županije Župan dostavlja Ministarstvu financija i Državnom uredu za reviziju u roku od 15 dana od dana donošenja.

Ako Županijska skupština ne donese godišnji izvještaj o izvršenju proračuna Županije, Župan isti dostavlja Ministarstvu financija i Državnom uredu za reviziju u roku od 60 dana od dana podnošenja Županijskoj skupštini.

Članak 94.a

Županija je dužna javno objaviti informacije o trošenju proračunskih sredstava na svojim mrežnim stranicama na način da te informacije budu lako dostupne i pretražive.

Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

*Odredbom članka 21. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.); koja je stupila na snagu 6. ožujka 2021. godine, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji će stupiti na snagu na dan stupanja na snagu odluke Vlade Republike Hrvatske o raspisivanju redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane, 2021. godine;iza članka 94. dodan je novi članak 94.a.*

**X. AKTI ŽUPANIJE**

**Članak 95.**

Županijska skupština donosi Statut, Poslovnik, proračun, odluku o izvršavanju proračuna, godišnji i polugodišnji izvještaj o izvršenju proračuna, odluke i druge opće akte na temelju svojih samoupravnih prava i ovlaštenja utvrđenih zakonom i Statutom.

Županijska skupština donosi zaključke, rješenja i druge pojedinačne akte kada sukladno zakonu rješava o pravima, obvezama i pravnim interesima fizičkih i pravnih osoba.

**Članak 96.**

Poslovnikom se detaljnije uređuje način konstituiranja Županijske skupštine, sazivanje, rad i tijek sjednice, ostvarivanje prava, obveza i odgovornosti članova, ostvarivanje prava i dužnosti predsjednika Županijske skupštine, djelokrug, sastav i način rada radnih tijela, način i postupak donošenja akata iz članka 95. Statuta, postupak izbora i razrješenja, sudjelovanje građana na sjednicama te druga pitanja od značaja za rad Županijske skupštine.

*Odredbom članka 4. Statutarne odluke o izmjenama i dopunama Statuta Koprivničko-križevačke županije(“Službeni glasnik Koprivničko-križevačke županije” broj 14/13.), koja je stupila na snagu 14. studenog 2013., riječ: „vijećnika“ zamijenjena je riječju: „članova“.*

**Članak 97.**

Župan donosi odluke, pravilnike te akte za izvršavanje odluka Županijske skupštine, izvršavanje zakona i drugih propisa kada je za to ovlašten posebnim Zakonom.

Župan donosi rješenja, zaključke i druge pojedinačne akte kada rješava o pojedinim pravima, obvezama i pravnim interesima fizičkih i pravnih osoba.

Akte o imenovanjima i razrješenjima iz članka 55. podstavka 12. Statuta, Župan je dužan objaviti u prvom broju „Službenog glasnika Koprivničko-križevačke županije“ koji slijedi nakon donošenja tih akata.

Poslovnikom o radu Župana uređuje se sadržaj i način donošenja akata iz stavka 1., 2. i 3. ovog članka.

*Odredbom članka 18. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, stavak 3. je izmijenjen.*

**Članak 98.**

Radna tijela Županijske skupštine donose izvješća, zaključke i preporuke.

## **Članak 99.**

Prijedlozi akata o kojima se prema zakonu, drugom propisu ili Statutu mora provesti javna rasprava podnose se Županijskoj skupštini na odlučivanje tek nakon provedbe javne rasprave.

Županijska skupština može odlučiti da na javnu raspravu uputi prijedlog akta prije donošenja i ako javna rasprava nije obvezna, ako ocijeni da se aktom uređuju odnosi za koje su građani životno zainteresirani. U tom slučaju Županijska skupština određuje i radno tijelo za praćenje javne rasprave.

Prijedlog akta o upućivanju na javnu raspravu utvrđuje Župan, a samu javnu raspravu provodi nadležni upravni odjel u suradnji s nadležnim radnim tijelom Županijske skupštine ako je isto određeno.

Javna rasprava održava se u roku koji ne može biti kraći od 15 ni duži od 30 dana ako zakonom nije drukčije određeno, a prigovori i primjedbe dostavljaju se nadležnom upravnom odjelu u roku u kojemu traje javna rasprava.

Obavijest o početku javne rasprave obvezatno se objavljuje u medijima javnog priopćavanja.

O rezultatima javne rasprave nadležni upravni odjel mora napraviti izvještaj koji se upućuje na razmatranje nadležnom radnom tijelu Županijske skupštine, a isti čini dio prijedloga odluke koja se dostavlja Županu i Županijskoj skupštini.

Župan ili radno tijelo Županijske skupštine dužni su razmotriti prijedloge, mišljenja i primjedbe s javne rasprave prije utvrđivanja konačnog prijedloga akta, o čemu podnose izvješće Županijskoj skupštini.

## **Članak 100.**

U postupku pripremanja i donošenja zakona, odluka i drugih propisa na razini Republike Hrvatske, a kada se ocijeni da se radi o propisima od neposrednog interesa za Županiju, Županija upućuje inicijative, mišljenja i prijedloge nadležnim tijelima u Republici Hrvatskoj.

Inicijative mogu podnositi Županijska skupština i Župan neposredno ili putem zastupnika u Hrvatskom saboru.

**Članak 101.**

Nadzor zakonitosti pojedinačnih neupravnih akata koje u samoupravnom djelokrugu donose Županijska skupština i Župan obavljaju nadležna tijela državne uprave, svako u svom djelokrugu sukladno posebnom zakonu.

Nadležno tijelo će u provedbi nadzora proglasiti pojedinačni neupravni akt ništavnim u sljedećim slučajevima:

* ako je akt donijelo neovlašteno tijelo,
* ako je u postupku donošenja akta povrijeđen zakon, Statut ili drugi opći akt jedinice,
* ako se akt odnosi na pitanje koje nije u djelokrugu Županije,
* ako je nepravilno primijenjen zakon ili drugi propis odnosno opći akt.

Protiv rješenja kojim se pojedinačni neupravni akt proglašava ništavnim ne može se podnijeti žalba, već se može pokrenuti upravni spor pred nadležnim upravnim sudom.

*Odredbom članka 11. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u stavku 1. iza riječi: „nadležna“ brisana je riječ: „središnja“.*

**Članak 102.**

Nadzor zakonitosti rada Županijske skupštine obavlja Tijelo državne uprave koje će u slučaju kada utvrdi nepravilnost u radu donijeti odluku kojom će sjednicu Županijske skupštine ili njezin dio proglasiti nezakonitim, a akte donesene na sjednici proglasiti ništavnim.

Protiv odluke Tijela državne uprave iz stavka 1. ovog članka nije dopuštena žalba, ali se može pokrenuti upravni spor pred Visokim upravnim sudom Republike Hrvatske.

*Odredbom članka 12. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u cijelom članku riječi: “Središnje tijelo“ u određenom padežu zamijenjeno je riječju: „Tijelo“ u odgovarajućem padežu.*

**Članak 103.**

Nadzor zakonitosti općih akata koje u samoupravnom djelokrugu donosi Županijska skupština obavljaju nadležna tijela državne uprave, svako u svojem djelokrugu, sukladno posebnom zakonu.

*Odredbom članka 13. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.)*, koja je *stupila na snagu 1. ožujka 2020. godine, članak 103. je izmijenjen.*

**Članak 104.**

Predsjednik Županijske skupštine dužan je dostaviti Statut, Poslovnik, proračun ili drugi opći akt nadležnom tijelu državne uprave u čijem je djelokrugu opći akt zajedno s izvatkom iz zapisnika sa sjednice koji se odnosi na postupak donošenja općeg akta, u roku od 15 dana od dana donošenja.

Predsjednik Županijske skupštine dužan je opći akt zajedno sa izvatkom iz zapisnika koji se odnosi na postupak donošenja općeg akta bez odgode dostaviti Županu.

*Odredbom članka 14. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), koja je stupila na snagu 1. ožujka 2020. godine, u stavku 1. riječi: „predstojniku Ureda državne uprave u Koprivničko-križevačkoj županiji“ zamijenjene su riječima: „nadležnom tijelu državne uprave u čijem je djelokrugu opći akt“.*

**Članak 105.**

Odluke i drugi opći akti koje donosi Županijska skupština i akti Župana objavljuju se u „Službenom glasniku Koprivničko-križevačke županije“.

Odluke i drugi opći akti stupaju na snagu najranije osmog dana od dana objave u „Službenom glasniku Koprivničko-križevačke županije“.

Iznimno, općim aktom se može, iz osobito opravdanih razloga, odrediti stupanje na snagu najranije prvog dana od dana njegove objave u „Službenom glasniku Koprivničko-križevačke županije“.

O objavi akata Župana i Županijske skupštine, a koji nemaju karakter općih akata, odlučuje Župan, odnosno Županijska skupština samim aktom.

*Odredbom članka 7. Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), koja je stupila na snagu 1. listopada 2015. godine, članak 105. je izmijenjen.*

**Članak 106.**

Opći akt ne može imati povratno djelovanje.

#### XI. JAVNOST RADA

**Članak 107.**

Djelovanje tijela Županije je javno.

**Članak 108.**

Županija ima svoje službeno glasilo naziva „Službeni glasnik Koprivničko-križevačke županije“ osnovano Odlukom o izdavanju službenog glasila Koprivničko-križevačke županije („Službeni glasnik Koprivničko-križevačke županije“ broj 7/15.).

U „Službenom glasniku Koprivničko-križevačke županije“ objavljuje se Statut, Poslovnik, proračun, odluke, drugi opći akti, rješenja, zaključci, razvojni programi i planovi što ih donose tijela Županije te akti jedinica lokalne samouprave s područja Županije u skladu s posebnim sporazumom.

*Odredbom članka 19. Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), koja je stupila na snagu 10. ožujka 2018. godine, stavak 1. je izmijenjen.*

**Članak 109.**

Javnost rada Županijske skupštine osigurava se:

* javnim održavanjem sjednica te po potrebi direktnim prijenosom sjednice na mrežnoj stranici Županije,
* izvješćivanjem i napisima u tisku i drugim oblicima javnog priopćavanja,
* objavljivanjem odluka i drugih općih akata, kao i određenih pojedinačnih akata u „Službenom glasniku Koprivničko-križevačke županije“,
* davanjem službenih priopćenja i održavanjem povremenih konferencija za tisak.

**Članak 110.**

Javnost rada Župana osigurava se:

* izvješćivanjem i napisima na službenoj mrežnoj stranici Županije, tisku i drugim sredstvima javnog priopćavanja,
* davanjem službenih priopćenja i održavanjem konferencija za medije,
* objavljivanjem odluka i drugih akata u „Službenom glasniku Koprivničko-križevačke županije“ i na mrežnoj stranici Županije.

**Članak 111.**

Javnost rada upravnih tijela Županije osigurava se izvješćivanjem i napisima na službenoj mrežnoj stranici Županije, tisku i drugim sredstvima javnog priopćavanja.

**Članak 112.**

Ostvarivanje javnosti rada tijela Županije pobliže se uređuje Poslovnikom.

**Članak 113.**

Građani i pravne osobe imaju pravo podnositi predstavke i pritužbe na rad tijela Županije, kao i na rad njenih upravnih tijela te na nepravilan odnos zaposlenih u tim tijelima kada im se obraćaju radi ostvarenja svojih prava ili interesa, odnosno izvršavanja svojih građanskih dužnosti.

Na podnesene predstavke i pritužbe Župan, predsjednik Županijske skupštine, odnosno ovlašteni pročelnik upravnog tijela dužan je odgovoriti u roku od 30 dana od dana podnošenja predstavke i/ili pritužbe.

Ostvarivanje prava iz stavka 1. ovog članka osigurava se ustanovljavanjem knjige pritužbe, omogućavanjem usmenog izjavljivanja predstavke i/ili pritužbe, neposrednim komuniciranjem s ovlaštenim predstavnicima tijela Županije i sredstvima elektroničke komunikacije.

**Članak 114.**

Župan će primiti na razgovor svakog građana s prebivalištem na području Županije u primjerenom roku od dana postavljanja zahtjeva.

Župan može ovlastiti zamjenika Župana za razgovor iz stavka 1. ovog članka.

Pročelnik upravnog tijela za područje iz svoje nadležnosti dužan je primiti svakog građana s prebivalištem na području Županije u roku od 30 dana od dana postavljanja takvog zahtjeva.

**XII. ANTIDISKRIMINACIJSKE ODREDBE**

**Članak 115.**

Kandidiranje za sve dužnosti ravnopravno je za oba spola.

Prilikom predlaganja, izbora i imenovanja u radna tijela Županije, kao i u druge pravne osobe s javnim ovlastima, mora se voditi računa o ravnomjernoj zastupljenosti oba spola.

#### XIII. PRIJELAZNE I ZAVRŠNE ODREDBE

**Članak 116.**

Prijedlog za promjenu Statuta može podnijeti jedna trećina članova Županijske skupštine, Župan i odbor nadležan za pitanja statuta i poslovnika Županijske skupštine.

Prijedlog mora biti obrazložen i podnesen u pisanom obliku.

Izmjene i dopune Statuta donose se na isti način kao i Statut.

**Članak 117.**

Do usklađenja općih akata kojima se uređuju pitanja iz samoupravnog djelokruga Županije na temelju posebnih zakona primjenjivat će se opći akti Županijske skupštine u onim odredbama koje nisu u suprotnosti s odredbama zakona i Statuta.

U slučaju suprotnosti odredbi općih akata iz stavka 1. ovog članka primjenjuju se neposredno odredbe zakona i Statuta.

**Članak 118.**

Stupanjem na snagu ovog Statuta prestaje važiti Statut Koprivničko-križevačke županije („Službeni glasnik Koprivničko-križevačke županije“, broj 8/09., 12/09., 10/10., 7/11. i 6/12. - pročišćeni tekst).

**Članak 119.**

Ovaj Statut stupa na snagu danom objave u „Službenom glasniku Koprivničko-križevačke županije“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ZAVRŠNA ODREDBA**

**Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 14/13.), stupila na snagu 14. studenoga 2013.**

Članak 5.

Ova Statutarna odluka stupa na snagu danom objave u „Službenom glasniku Koprivničko-križevačke županije“.

**ZAVRŠNA ODREDBA**

**Statutarne odluke o izmjenama i dopuni Statuta Koprivničko-križevačke županije (“Službeni glasnik Koprivničko-križevačke županije” broj 9/15.), stupila na snagu 1. listopada 2015.**

Članak 8.

Ova Statutarna odluka stupa na snagu prvog dana od dana objave u „Službenom glasniku Koprivničko-križevačke županije“.

**ZAVRŠNE ODREDBE**

**Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 2/18.), stupila na snagu 10. ožujka 2018.**

**Članak 20.**

Odbor za statut i poslovnik obvezuje se izraditi pročišćeni tekst Statuta u roku od 60 dana od stupanja na snagu ove Statutarne odluke.

**Članak 21.**

Ova Statutarna odluka stupa na snagu osmog dana od dana objave u „Službenom glasniku Koprivničko-križevačke županije“.

**ZAVRŠNA ODREDBA**

**Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 4/20.), stupila na snagu 1. ožujka 2020.**

Članak 15.

Ova Statutarna odluka objavit će se u „Službenom glasniku Koprivničko-križevačke županije“, a stupa na snagu 1. ožujka 2020.

**ZAVRŠNA ODREDBA**

**Statutarne odluke o dopunama Statuta Koprivničko-križevačke županije (“Službeni glasnik Koprivničko-križevačke županije” broj 25/20.), stupila na snagu 2. prosinca 2020.**

**Članak 3.**

Ova Statutarna odluka stupa na snagu prvog dana od dana objave u „Službenom glasniku Koprivničko-križevačke županije“.

**PRIJELAZNE I ZAVRŠNE ODREDBE**

**Statutarne odluke o izmjenama i dopunama Statuta Koprivničko-križevačke županije (“Službeni glasnik Koprivničko-križevačke županije” broj 3/21.), stupile na snagu 6. ožujka 2021.**

Članak 22.

Svi članovi ovog saziva Županijske skupštine nastavljaju s obavljanjem dužnosti do isteka tekućeg mandata, sukladno zakonu.

Članak 23.

Županijska skupština će opći akt iz članka 2. ove Statutarne odluke donijeti u roku od 6 mjeseci od dana stupanja na snagu ove Statutarne odluke.

Članak 24.

Odbor za statut i poslovnik Županijske skupštine Koprivničko-križevačke županije dužan je izraditi pročišćeni tekst Statuta Koprivničko-križevačke županije, u roku od 15 dana od dana stupanja na snagu ove Statutarne odluke.

Članak 25.

Ova Statutarna odluka objavit će se u „Službenom glasniku Koprivničko-križevačke županije“, a stupa na snagu osmog dana od dana objave, osim članaka 3., 6., 10., 11. i 12., članka 13. stavka 1., članaka 14., 15., 16., 17. i 18., članka 19. stavaka 2. i 3. te članka 20. koji stupaju na snagu na dan stupanja na snagu odluke Vlade Republike Hrvatske o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.